text: Medie-mand bliver TV SYDs nye formand
  09 december 2010 kl. 14.53
  Den 43-årige kreative direktør Jacob Ejs, Daugaard, er netop blevet valgt som formand for bestyrelsen i TV SYD A/S.
  - TV SYD har kompetencerne, medarbejderne og rammerne til at vokse og gro. Vi vil sammen kunne udvikle TV SYD til en endnu mere synlig, relevant og aktiv del af borgernes liv i vores sendeområde. 
  Forude venter bl.a. byggeri af et nyt TV-hus og udvidelse af vores sendetid, siger den nyvalgte TV SYD-formand Jacob Ejs.
  
  Erfaring med medier og kommunikation
  Den nye TV SYD-formand har erfaring med medier og kommunikation i hverdagen. Som kreativ direktør og partner i reklamebureauet Mediegruppen arbejder Jacob Ejs med formidling af budskaber og historier for virksomheder, organisationer og foreninger på tryk gennem magasiner, fagblade og tidsskrifter.
  Jacob Ejs har siddet i TV SYDs bestyrelse i de seneste fire år og afløser som formand Ingrid Sand Simonsen, 73 år, fra Årre, der trækker sig fra bestyrelsen på grund af alder.
  
  Horsens får repræsentant
  Horsens-området bliver repræsenteret i TV SYDs bestyrelse fremover, da den 45-årige kommunikationsmedarbejder Lena Hellström indtræder. Hun afløser Aase Jespersen, Vejle, der trækker sig på grund af alder.
  Ny i TV SYDs bestyrelse er desuden Ulla Ditlevsen fra Bramming. Hun er 66 år og har været aktiv i TV SYDs folkelige bagland i de seneste 25 år.
  